I flere år har forældre til epilepsibørn efterspurgt cannabis-olie hos lægen.

Indtil nu har danske læger ikke udskrevet cannabis-olien til epilepsipatienter, fordi der har manglet dokumentation for oliens effekt.

Men for første gang begynder lægerne på landets epilepsihospital Filadelfia nu at behandle en epilepsipatient med cannabis-olie. Det sker efter en længere dialog mellem hospitalets ledelse og Lægemiddelstyrelsen, der ellers ikke anbefaler, at læger udskriver cannabis-olien.

- Det er først nu, at der foreligger egentlig videnskabelig evidens for, at det har en effekt, siger ledende overlæge på børneafdelingen, Kern Olofsson.

Læs også : Ny forskning: Cannabis kan hjælpe børn med epilepsi

Han henviser til et nyt amerikansk-britisk forskningsprojekt, der konkluderer, at det ikke-euforiserende stof fra cannabis-planten, cbd, virker mod nogle former for epilepsi. Der er tale om de sjældne og meget svære former for sygdommen, der hedder Dravet og Lennox Gastout Syndrom.

- Der er rigtig gode holdepunkter for, at det virker krampedæmpende, så derfor synes vi, at vores patienter skal have den mulighed, siger Kern Olofsson.

Men der findes endnu ikke et egentligt lægemiddel på markedet med den form for cannabis-olie. Derfor bliver olien lavet helt specielt til den patient, som skal prøve olien. Det foregår på Glostrup Apotek, der er det eneste apotek i Danmark, som fremstiller cannabismedicin.

En hverdag i afmagt

Patienten, der som den første skal prøve olien, hedder Nicolai Jensen.

Han er lige fyldt 18 år, men han halter efter sine jævnaldrende, fordi de mange epileptiske anfald har skadet hans hjerne.

Jeg håber, at cannabis-olien kan hjælpe. Jeg vil ikke falde og slå mig mere Nicolai Jensen, epilepsi-patient

- Det er jo en hverdag i kraftig afmagt, hvor man ser sit barn blive dårligere og dårligere, siger Allan Jensen, der er far til Nicolai.

Sammen med sin far, skal Nicolai Jensen indlægges i 10 dage, fordi lægerne vil følge behandlingen meget tæt for at kontrollere virkningen og eventuelle bivirkninger.

- Vi vil kun starte patienter op i cannabis-behandling under indlæggelse, så vi kan følge dem tæt med blodprøver og eeg-undersøgelser, siger Kern Olofsson.

Herefter kan familien få en recept med hjem til Horsens, hvor de bor. Her kan de hente cannabis-olien på apoteket som alt andet medicin.

Fakta om forskningen Halvdelen af forsøgspatienterne havde effekt af cannabis. De fik en reduktion i antallet af anfald på op mod 50 procent. Effekten var bedre end placebo. Bivirkningerne var diarre, træthed og forhøjet levertal samt krydsreaktion med anden epileptisk medicin. Forsøgspatienterne har epilepsiformerne Dravet og Lennox Gastout Syndrom, og størstedelen var børn. Kilde: GW Pharmaceuticals

- Det er jo en stor dag, siger Allan Jensen, og hans søn supplerer:

- Ja, det har jeg glædet mig meget til.

Han smiler stort.

Det er kun et par uger siden, Nicolai Jensen var indlagt sidst. Det skete efter, at han fik et anfald på vej ned i Brugsen.

- Så faldt jeg i en vandpyt, siger Nicolai, og hans far finder sin telefon frem i jakkelommen.

- Vil I se et billede af Nicolai, spørger han og trykker det frem på skærmen. På billede er Nicolais ansigt rødt af blod.

- Jeg slog en tand ud, siger han.

Det er ikke første gang, at han har fået ødelagt tænder under et anfald. Han har også fået hjernerystelser og brækket sin kæbe.